Gert er ráð fyrir að slátrun á laxi úr sjókví í Reyðarfirði þar sem sjúkdómurinn blóðþorri kom upp verði lokið annað kvöld. Sérgreinadýralæknir hjá Matvælastofnun segir veiruna sem veldur sjúkdómnum mjög smitandi innan sjókvíarinnar og að vakta verði svæði vel í framhaldinu.
Gísli Jónsson dýralæknir fisksjúkdóma hjá Matvælastofun segir stökkbreytingu vel þekktrar veiru valda því að blóðþorrinn hafi komið upp í sjókví hjá fyrirtækinu Laxa fiskeldis í Reyðarfirði. Þetta er í fyrsta skiptið sem sjúkdómurinn kemur upp hér á landi en hann ræðst á þekjuvef blóðæða.
Brýtur blóðæðarnar niður þannig að það verða miklar blæðingar í líffærum og tálknum og þessi blóð þorri, nafnið kemur að þurrð, þannig að hann blóðtæmist og verslast upp og deyr.
Nú stendur yfir slátrun á þeim 68 þúsund fiskum sem eru í kvínni, samtals 140 tonnum. Þegar hefur 50 tonnum verið slátrað og gert er ráð fyrir að slátrun verði lokið annað kvöld.
Hann er svæfður út í kví og dælt um borð í vinnubát og þar er hann hakkaður í stórum tanki og sett maurasýra og búin til svokölluð melta
Síðan siglir báturinn inn á Reyðarfjörð og þar eru tankbílar stórir sem að flytja þetta í enn stærri tank, safntank og svo á endanum skilar þetta sér til Noregs.
Í Noregi er gerð melta úr úrgangnum eins og öðrum sláturúrgangi sem Gísli segir afbragðs áburð, en þá er búið að vinna efnið þannig að það smiti ekki frá sér.
Nú vöktum við þetta og að öllu eðlilegu verður búið að slátra öllum fiski á þessu svæði þegar kemur fram á vorið, þá fer þetta svæði í hvíld og þar með ef það er einhver veira til staðar að þá deyr hún, hún lifir ekki lengi fyrir utan fiskinn.
Fiskurinn í nærliggjandi kvíum hafi ekki sýnt nein merki um smit. Hluta hefur þegar verið slátrað og segir Gísli afurðina vel hæfa til manneldis því veiran hafi ekki áhrif á menn né aðrar skepnur. Þegar öllum fisk hefur verið slátrað verður svæðið hvílt fram á vor 2023.
Alvarlegur smitsjúkdómur, blóðþorri, hefur greinst í laxi í sjókví í Reyðafirði og verður öllum fiskunum þar slátrað. Þetta er í fyrsta sinn sem sjúkdómurinn greinist á Íslandi og segir sérgreinalæknir hjá MAST brýnt að vakta svæðið vel. 